title: "MaK DE 1024"
text: "Fan di Diesellokomotiiwi MaK DE 1024 of DB-BR 240 waar \u00f6n't Jaar 1989 \u00f6n T\u00f6hopaarber fan MaK, Krupp en ABB trii Stek becht. Deling (2018) es diarfan bluat jit Numer trii aur, wat \u00fcs \"DE 13\" bi di Rheincargo lapt.\n\nWat diarfuar wiar\n\nDi DB her \u00f6n di 1980er Jaaren dit Program, huree\u0111er 500 Stek fan di BR 218 koopet waar, ofsl\u00f6\u00f6ten. Em wil n\u00fc fuaral Lokomotiiwen me jen Maskiin (Di V 200 her tau Maskiinen her) sa \u00fcs fjuur Aksen koopi. Di \u00d6ndreft skul dieselhydraulisk laap.\nKrauss Maffei her en Prototyp, di V 300 me soks Aksen fan di V 200 becht, en fan di DB k\u0101m di V 320 diart\u00f6. Biiring her Kraft inoch, man ja waar ek \u00fcs Seerie becht en koopet. Di V 300 ging man al 1980 \u00fcp Skramel en wiar 1975 \u00fctmustert uuren. \nDi DB her da fuar, me tau swak Loks t\u00f6 k\u00f6\u00f6r (Debeltraktsjoon), wan muar Kraft n\u00f6\u00f6rig wiar.\n\nHenschel-BBC DE 2500\nDi Industrii her \u00fct h\u00f6\u00f6r ain Kas trii moderni Prototypen becht, sa waar al 1973 di Henschel-BBC DE 2500 fuarstelt. Di DE 2500 k\u00fcr me fjuur of soks Aksen becht uur, her en aur di Maaten moderni H\u00fc\u00fcsing en - dit wiar dit sentraali Niis, em k\u00fcr dieselelektrisk me Draistroommotooren k\u00f6\u00f6r. Des maaki ek fuul Aarber wan ja iinbecht sen, haa fuul Kraft, man ja sen uk swaar \u00f6nt\u00f6stj\u00fc\u00fcri. \n\nDiar es di Baan uk aartig me k\u00f6\u00f6rt, man koopi wil j\u00fc di DE 2500 dach ek. Sa waar di Loks t\u00f6 en Diil t\u00f6 Privaatbaanen \u00f6n Euroopa forh\u00fc\u00fcrt; jen waar \u00fcs Elektrolok ombecht en ging naa di Ne\u0111erl\u00f6nen. \u00d6n jen Lok (Di bl\u00f6 Numer trii) waar fii\u0111er forsket, en dit raaket di Draistroom-\u00d6ndreft sa \u00fcs uk di Draistaalen. Hat ging fuaral diarom, hur'ling em Ruu iin \u00f6n di Maskiin fair, wan em diar 250 km/h me k\u00f6\u00f6rt. Wat diarbi \u00fctk\u0101m, dit k\u00fcr da fuar di Elektrolok BR 120 en uk fuar di Intercity-Express (Fuarof Intercity Experimental) gur n\u00fctet uur.\nDes Lok stuunt deling iin \u00f6n dit D\u00fctsk Technikmuseeum \u00f6n Berliin.\n\nBechning fan di DE 1024 \n\nDi Taacht me dieselelektrisk \u00d6ndreft wiar man ek hiilendal st\u00fcrewen, en sa forsaacht MaK dit \u00f6n di 1980er Jaaren jit jens. Di Mootorstj\u00fc\u00fcring wil ABB hol forkoopi, en sa waar uk jir t\u00f6hopaarbert. \nTrii Lokomotiiwen waar becht, en t\u00f6 des Tir jert di \"Litj Skepsdiesel\" 12M282 fan MaK t\u00f6 dit Efitsientest wat em fo k\u00fcr . Aurdat di man bal 150 Liitern Brenr\u00fcm her, maast di me Preslucht \u00f6nleten uur.\n\nDi DB h\u00fc\u00fcrt di trii Loks da fuaral fuar gaui Tochen twesken Kiil en Hamborig sa \u00fcs fuar di ICs \u00f6n di M\u0113rskbaan.\nDi Loks fing uk Noomen: Numer jen waar di Kiel, Numer tau waar di Westerland en Numer trii waar di L\u00fcbeck. Ee\u0111er en Tir me \"Ungstlok\" (Diar wiar en BR 218 me \u00f6n di Toch) l\u00f6p dit bit 1996 gur, man di Baan k\u00fcr h\u00f6\u00f6r ek \u00f6ntskiar en koopi di Maskiinen.\nEe\u0111er dit T\u00f6hopf\u00f6\u00f6rin fan Uast- en Weestd\u00fctskl\u00f6n her em me di BR 232 (\"Ludmilla\") en dieselelektrisk Lok, en em meenti, dat des dit efen sa gur k\u00fcr.\nDi Konstruktsjoon waar t\u00f6 en gurt Diil fuar di NSB Di 6 of Mak DE 2700 iinseet. \u00d6ntwesken her Lok Numer trii uk \u00f6n Nuurweegen t\u00f6 Proof wesen, en di Nuurweegern wil di Maskiin noch haa.\n\nDi trii DE 1024 waar naa K\u00f6ln forkoopet en \u00fcs DE 11, 12 en 13 fuar Frachtentochen bi di Haawenbaan iinseet.\n\nHur di Loks blewen sen\n\n1996/97 k\u0101m jest Numer tau en trii, leeterhen uk Numer jen naa K\u00f6ln t\u00f6 di Haawen- en Frachtenbaan (HGK), Diar l\u00f6p ja aur 10 Jaaren rocht gur, man da bruan jest DE 12 en leeter uk DE 11 \u00fcp jen Jen \u00fct. DE 11 waar \u00f6n di 13.4.2008 \u00fct Tiinst nomen, DE 12 (\u00dct Tiinst sent 2005) waar 2009 naa Kiil forkoopet, aurdat Voith en EU-Projekt her. Des jeet CREAM (Customer-driven Rail-freight), en diarfuar skul DE 12 \u00fcs Hybrid- of Taukraft-Lok ombecht uur, wat me 1.250 kW Dieselelektrisk of me 4.400 kW \u00f6n K\u00f6\u00f6rwiir laap ken. Des heer ek slaaget, aurdat em niin rocht Trafo diarfuar fo k\u00fcr. Di Lok waar da likert \u00fcs \"Voith Futura\" fuarstelt. \"Cream\" skul di Frachtenforkiir twesken Nuur\u0111see en Bosporus we\u0111er \u00f6n Gang help.\n\u00d6ntwesken stuunt di Maskiin al soks Jaaren bi di Nuur\u0111erhaawen \u00f6n Kiil-Wik ombi en forr\u00f6\u00f6tet lungsem man seeker.\nDE 13 es 2016 \u00fctmustert uuren, man bi Loks ken dit altert wiis, dat di we\u0111er \u00f6n Gang braacht uur. DE 13 wiar man ek \u00f6nsteken, bluat di Tir fuar di Proof ofl\u00f6pen.\n\nDiaree\u0111er k\u0101m da...\nFan di MaK DE 1024 k\u0101m di NSB Di 6. Des heer man ek sa rocht slaaget, aurdat dit Adaptiarin fan di Siemens-Stj\u00fc\u00fcring aur di Maaten fuul Swaarhairen maaket her. Des Loks sen man n\u00fc al leenger \u00f6n Gang en \u00fcp Streek \u00fcs tau fan trii DE 1024 jens wesen sen. Muar skul fan dit Konsept uk ek kum aurdat Vossloh \u00f6ntwesken di Euro 4000 \u00f6nb\u0113r, wat \u00f6n Sp\u0101nien becht uur.\n\nLuki uk jir \n\n Daaten en muar aur di DE 1024 (Loks aus Kiel)\n Lokportrait DE 13 (Ex-DB 240 003-4)\n Hybridlok ehemals MaK DE 1024 in neuer Lackierung und B\u00fcgel hoch Wat aur 240 002\n \"CREAM\" es ofsl\u00f6\u00f6ten, en diaraur jeft et en PDF \u00fcp des Sir (Di Lok uur fan Sir 79 \u00f6n't PDF biskrewen).\n\nEinzelnachweise \n\nIirsenbaan\nLokomotiiwi (Diesel)\nLok fan Kiil"